TQM เคลียร์ปม BIGLOT ยันผถห.ใหญ่กอดหุ้นแน่น! ลุยแผนโรดโชว์ครึ่งปีหลังดึงนลท.สถาบันเข้าถือ
TQM เคลียร์ปม BIGLOT ยันผถห.ใหญ่กอดหุ้นแน่น! ลุยแผนโรดโชว์ครึ่งปีหลังดึงนลท.สถาบันเข้าถือ
21 ก.พ. 2562

นายอัญชลิน พรรณนิภา ประธานกรรมการบริษัท ทีคิวเอ็ม คอร์ปอเรชั่น จำกัด (มหาชน) หรือ TQM เปิดเผยถึงประเด็นการทำรายการซื้อขายบิ๊กล็อตของหุ้น TQM ในช่วงที่ผ่านมาคาดว่ามาจากนักลงทุนรายย่อย โดยยืนยันว่ากลุ่มผู้ถือหุ้นใหญ่ไม่มีการขายออกไปอย่างแน่นอน อีกทั้งยังอยู่ในช่วงกำหนดระยะเวลาห้ามขายหุ้น (Lock up) อย่างไรก็ดีบริษัทคาดว่าจะสามารถมีโอกาสในการจ่ายปันผลได้ภายในปีนี้ด้วย
ทั้งนี้ บริษัทมีแผนโรดโชว์ทั้งในและต่างประเทศโดยเฉพาะในเอเชียภายในช่วงครึ่งหลังของปี 62 โดยคาดหวังได้รับความสนใจจากนักลงทุนสถาบันและกองทุนที่สนใจผลตอบแทนการลงทุนอย่างมาก เนื่องจากมองว่าธุรกิจประกันภัยยังสามารถเติบโตได้อีกมากและธุรกิจนายหน้าประกันภัยมีความเสี่ยงต่ำ อีกทั้งอุตสาหกรรมยังมีการเติบโตได้ดีกว่า GDP อย่างไรก็ดี การเข้าลงทุนของสถาบันจะช่วยให้สามารถพัฒนาศักยภาพของธุรกิจได้จากปัจจุบันที่บริษัทมีพันธมิตรเป็นสถาบันประกันภัยวินาศภัย
“นอกจากการลงทุนของกองทุนที่สนใจ yield แล้ว มองว่าอีกอันหนึ่งคือการช่วยเข้ามาพัฒนาเป็น Strategic partner ให้ธุรกิจสามารถเติบโตได้ อย่างไรก็ดีผู้ถือหุ้นหลัก major ยังคงเป็นครอบครัว” นายอัญชลิน กล่าว
โดย บริษัทมีแผนในการรุกธุรกิจประกันชีวิตเพิ่มมากขึ้นจากปัจจุบันมีสัดส่วนไม่ถึง 10% ของพอร์ต โดยมองว่าตลาดประกันชีวิตมีขนาดใหญ่คิดเป็นมูลค่ากว่า 6 แสนล้านบาท ซึ่งบริษัทต้องขยายฐานให้เข้าถึงกลุ่มลูกค้าให้ครอบคลุม จากเดิมแม้บริษัทมีการให้บริการประกันสุขภาพแบบกลุ่ม แต่ยังถือว่าเป็นสัดส่วนที่ค่อนข้างน้อยเมื่อเทียบกับประกันภัยรถยนต์ที่มีสัดส่วนกว่า 70% ของพอร์ต โดยบริษัทตั้งเป้าเบี้ยประกันชีวิตแตะ 500 ล้านบาทภายใน 3 ปี คาดว่าปี 62 จะทำได้ที่ราว 100-150 ล้านบาท
อนึ่งเมื่อวันที่ 8 ก.พ.ที่ผ่านมา มีรายการซื้อขายกระดานรายใหญ่หุ้น TQM จำนวน 14.5 ล้านหุ้น ราคาเฉลี่ยหุ้นละ 23 บาท รวมมูลค่า 333.50 ล้านบาท